Satellittbilete av Santorini sin kaldera, danna av det minoiske utbrotet rundt 1600 f.Kr.
Ein **kaldera** eller **caldera** er ei vulkansk landform som har oppstått når overflata har kollapsa ned i eit tomt magmakammer etter eit vulkanutbrot. Dei vert ofte forveksla med vulkankrater. Ordet «kaldera» kjem frå spansk og tyder 'stor gryte' eller 'kittel'.

Danning
-------

Ein kaldera oppstår når landmassar fell ned i eit tomt magmakammer under vulkanen, vanlegvis etter eit stort utbrot. Om det vert slynga ut nok magma vil ikkje det tomme magmakammeret klare å støtte opp vekta av fjellet over kammeret. Det oppstår sprekker rundt kanten av kammeret, vanlegvis i ei sirkelform, og desse sprekkene kan så fungere som vulkanventilar. Når magmakammeret vert tømd byrjar senteret av vulkanen å kollapse. Dette kan oppstå som følgje av eit enkelt massivt utbrot eller i fleire stadium som følgje av ei rekkje utbrot. Det totalet området som har kollapsa kan verte hundrevis eller tusenvis av kvadratkilometer stort. 

Satellittbilete av Tobasjøen. Ein gjenoppliva dom danna øya Samosir.
### Eksplosive kalderaer

Om magmaen er rik på silika vert kalderaen ofte fylt med ignimbritt, tuff, rhyolitt og andre vulkanske bergartar. Silikarik magma renn sakte eller har høg viskositet. Som følgje av dette vert ofte gassane stengd inne under høgt trykk i magmaen. Når magmaen kjem nær jordoverflata utvidar gassen seg raskt, skapar eksplosjonar og spreier vulkansk oske over store område. Det kan sprøytast ut meir lava og midten av kalderaen vert ofte løfta og dannar ein gjennoppliva dom ved påfølgjande intrusjon av magma. Ein kiselhaldig eller rhyolittisk kaldera kan sprøyte ut hundrevis eller til og med tusenvis av kubikkilometer med stoff i eitt enkelt tilfelle. Sjølv små kalderadannande utbrot, som Krakatoa i 1883 eller Pinatubo i 1991, kan føre til stor lokal øydelegging og fall i temperaturen verda over. Store kalderaer har langt større effekt. 

Då Yellowstone Caldera hadde det siste utbrotet sitt for 640 000 år sidan vart tusen kubikkilometer med stoff kasta ut og heile Nord-Amerika vart dekt av opp til to meter med avfall. Til samanlikning kasta Mount St. Helens i 1980 ut 1,2 kubikkilometer med stoff. Dei økologiske effektane av eit utbrot frå ein stor kaldera kan ein sjå i utbrotet ved Tobasjøen i Indonesia. For om lag 75 000 år sidan kasta denne vulkanen ut 2 800 kubikkilometer med stoff, det største kjende utbrotet i kvartærtida (som varte 1,8 millionar år). Arkeologen Stanley Ambrose meinte at ein vulkanvinter som følgje av dette utbrotet reduserte menneskebestanden til eit par tusen individ, som førte til ein genetisk flaskehals. Ein kjenner til enno større kaledradannande utbrot, som La Garita Caldera i San Juan-fjella i Colorado i USA, der 5000 kubikkliometer med tuff vart kasta ut i eit enkelt utbrot for 27,8 millionar år sidan. 

Til enkelte tider har rhyolittiske kalderaer oppstått i grupper. Restane av slike grupper finn ein San Juan-fjella i Colorado eller Saint Francois-fjella i Missouri i USA. 

Bilete av Fernandina sin kaldera frå romstasjonen ISS
### Ikkje-eksplosive kalderaer

Nokre vulkanar, som Kīlauea på øya Hawaii, har danna andre typar kalderaer. I Kilauea sitt tilfelle har magmaen i vulkanen relativt lite silika. Dette fører til at magmaen er mykje mindre viskøs enn magma i ein rhyolittisk vulkan, og magmakammeret vert tømt som følgje av store lavastraumar i staden for eksplosive hendingar. Denne typen kalderaer vert òg kalla subsidenskalderaer, og oppstår ofte meir gradvis enn eksplosive kalderaer. Til dømes kollapsa kalderaen på toppen av øya Fernandina i 1968, då delar av botn av kalderaen fall 350 meter rett ned. Kalderaen til Kilauea har eit indre krater kalla Halema‘uma‘u, som ofte har vorte fylt av ein lavasjø. Den største vulkanen på Jorda, Mauna Loa, inneheld òg ein subsidenskaldera kalla Moku‘āweoweo Caldera.

### Ikkje-vulkanske kalderaer

Det er mogeleg, men sjeldan, at ein får danna kalderaliknande formasjonar ved erosjon i staden for vulkanisme. Caldera de Taburiente på La Palma på Kanariøyane er døme på dette.

Kjende kalderaer
----------------

* Afrika
	+ Ngorongorokrateret (Tanzania
	+ Elgon (Uganda/Kenya)
	+ Chã das Caldeiras i Kapp Verde
* Asia
	+ Airakalderaen (Kagoshima prefektur i Japan)
	+ Aso (Kumamoto prefektur i Japan)
	+ Halla (Jeju-do i Sør-Korea)
	+ Kikaikalderaen (Kagoshima prefektur i Japan)
	+ Krakatoa i Indonesia
	+ Pinatubo (Luzon på Filippinane)
	+ Taal (Luzon på Filippinane)
	+ Tobasjøen (Sumatra i Indonesia)
	+ Tambora (Sumbawa i Indonesia)
	+ Tao-Rusyr-kalderaen (Onekotan i Russland)
	+ Towadasjøen (Aomori prefektur i Japan)
	+ Tazawasjøen (Akita prefektur i Japan)
	+ Ashisjøen (Kanagawa prefektur i Japan)

Crater Lake i Oregon danna rundt år 5 680 f.Kr.
Island Park Caldera i Idaho sett frå rommet. Yellowstone Park ligg i aust og Tetonfjella i sørvest.
* Amerika
	+ USA
		- Battle Ground Lake State Park (Washington i USA)
		- Mount Aniakchak (Alaska i USA)
		- Crater Lake på Mount Mazama (Crater Lake nasjonalpark i Oregon i USA)
		- Mount Katmai (Alaska i USA)
		- La Garita Caldera (Colorado i USA)
		- Long Valley (California i USA)
		- Island Park Caldera (Idaho i USA)
		- Newberry Caldera (Oregon i USA)
		- Mount Okmok (Alaska i USA)
		- Valle Grande (New Mexico i USA)
		- Yellowstone Caldera (Wyoming i USA)
	+ Canada
		- Mount Silverthrone (British Columbia i Canada)
		- Mount Edziza (British Columbia i Canada)
		- Bennett Lake-vulkankompleks (British Columbia/Yukon i Canada)
		- The Ash Pit (British Columbia i Canada)
		- Mount Pleasant Caldera (New Brunswick i Canada)
		- Sturgeon Lake Caldera (Ontario i Canada)
		- Mount Skukum-vulkankompeks (Yukon i Canada)
		- Blake River-megakaldera (Quebec i Canada)
	+ Andre stader
		- Masaya i Nicaragua
		- Atitlansjøen i Guatemala
		- Fernandina i Galapagos i Ecuador
		- Galán i Argentina
* Europa
	+ Santorini (Hellas)
	+ Askja (Island)
	+ Campi Flegrei (Italia)
	+ Braccianosjøen (Italia)
	+ Caldera de Taburiente (Spania)
	+ Las Cañadas på Teide (Spania)
	+ Ardnamurchan (Skottland)

Satellittbilete av Tauposjøen
* Oseania
	+ Lake Taupo (New Zealand)
	+ Mount Warning (Australia)
	+ Blue Lake i South Australia (Mount Gambier)
	+ Kilauea (Hawaii i USA)
	+ Moku‘āweoweo Caldera på Mauna Loa (Hawaii i USA)
* Anatarktis
	+ Deception Island
* Indiahavet
	+ Cirque de Mafate, Cirque de Salazie og Cirque de Cilaos på Réunion

* Mars
	+ Olympus Mons-kalderaen
* Venus
	+ Maat Mons-kalderaen

Sjå òg
------

* Supervulkan
* Vulkaneksplosivitetsindeks
* Sommavulkan
* Kompleks vulkan

Kjelder
-------

1. ↑  *arkivkopi*, arkivert frå originalen 9. februar 2007, henta 15. november 2007
2. ↑  *arkivkopi*, arkivert frå originalen 27. oktober 2007, henta 15. november 2007

* *Denne artikkelen bygger på «Caldera» frå Wikipedia på engelsk, den 15. november 2007.*
	+ *Wikipedia på engelsk oppgav desse kjeldene:*
* Peter Lipman (1999). «Caldera». *I* Haraldur Sigurdsson, red. *Encyclopedia of Volcanoes*. Academic Press. ISBN 0-12-643140-X

Bakgrunnsstoff
--------------

 Wikimedia Commons har multimedia som gjeld: **Kaldera**

* USGS-side om kaldera Arkivert 2007-07-05 ved Wayback Machine.
* Liste over kalderaer
* Største eksplosive utbrot Arkivert 2005-12-16 ved Wayback Machine.

|  |  |
| --- | --- |
| Autoritetsdata | 
* WorldCat
* Store norske leksikon
* GND
* LCCN

 |